Diari Oficial de la Generalitat Valenciana


Sumari del DOGV 9456, del 25-10-2022 (2022/9631)

ORDRE 16/2022, de 18 d'octubre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aproven les bases reguladores per a la concessió d'ajudes a ajuntaments per a l'execució d'actuacions contemplades en els plans d'acció per al clima i l'energia sostenible (PACES).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9456

Data del DOGV
:   25-10-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/9631


Data del document
:   18-10-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

ORDRE 16/2022, de 18 d'octubre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aproven les bases reguladores per a la concessió d'ajudes a ajuntaments per a l'execució d'actuacions contemplades en els plans d'acció per al clima i l'energia sostenible (PACES). [2022/9631]  
  
La lluita contra el canvi climàtic s'articula a través de la reducció d'emissions de gasos d'efecte d'hivernacle o increment de les absorcions (mitigació) i de l'adaptació als impactes que aquest està provocant i es preveu que succeïsquen. Tots dos tipus de resposta estan estretament vinculats, i és necessària la posada en marxa de mesures en tots dos àmbits. L'avaluació d'impactes, la disminució de la vulnerabilitat i l'adaptació al canvi climàtic són objectius prioritaris.  
  
La Comissió de Coordinació de Polítiques de Canvi Climàtic de la Comunitat Valenciana va acordar la proposta d'una nova Estratègia valenciana de canvi climàtic i energia 2030, amb la finalitat d'arribar a ser una societat on la reducció progressiva del consum de recursos, l'estalvi, l'eficiència energètica i l'ús generalitzat d'energies renovables siguen elements naturals del sistema.  
En el Pacte europeu de les alcaldies per al clima i l'energia s'agrupen milers de governs locals que de manera voluntària es comprometen a implantar els objectius en matèria de clima i energia de la UE. Els municipis de la Comunitat Valenciana adherits al Pacte han d'aprovar plans d'acció per al clima i l'energia sostenible (PACES), en els quals s'esbossen les accions clau que es pretén escometre per a aconseguir, entre altres, els compromisos de reducció de les emissions de CO i d'altres gasos d'efecte d'hivernacle en almenys el 40 % per a 2030, augment de la resiliència als impactes del canvi climàtic i alleujament de la pobresa energètica.  
L'objectiu d'aquestes subvencions és fomentar la participació dels municipis valencians en el Pacte europeu de les alcaldies per al clima i l'energia i l'elaboració dels seus PACES i donar-hi suport i, especialment, donar suport a l'execució dels projectes i actuacions inclosos en aquells, i fomentar així les sinergies entre les estratègies d'adaptació i mitigació en la lluita enfront del canvi climàtic, mitjançant actuacions coordinades entre la Generalitat Valenciana i les entitats locals valencianes.  
Com a expressió del principi de planificació normativa en l'àmbit de les subvencions, aquestes bases, de conformitat amb l'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i de l'article 8.1 de la Llei 38/2003, de 17 de novembre, general de subvencions, s'integren en el Pla estratègic de subvencions 2021-2023, aprovat per la Resolució de 16 de juny de 2021, de la consellera d'Agricultura, Desenvolupament Rural, Emergència Climàtica i Transició Ecològica (DOGV 23.06.21).  
  
Així mateix, aquesta ordre compleix el que s'estableix en l'article 3 de la Llei 19/2013, de 9 de desembre, de transparència, accés a la informació pública i bon govern; en la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions i s'adequa als principis de necessitat, eficàcia, proporcionalitat, seguretat jurídica i eficiència, segons el que s'estableix en l'article 133.2 de la Llei 39/2015, d'1 d'octubre, del procediment administratiu comú de les administracions públiques, i és coherent amb la resta de l'ordenament jurídic, nacional i de la Unió Europea, i pretén facilitar en l'àmbit del finançament als ajuntaments unes regles estables i de certitud en els seus projectes d'actuació. I finalment, en aplicació del principi d'eficiència, aquesta ordre no comporta cap mena de càrregues administratives innecessàries o accessòries.  
  
Per tot això, d'acord amb els articles 160.2 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i amb la Llei 38/2003, de 17 de novembre General de Subvencions, i fent ús de les atribucions conferides per l'article 10 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, amb l'informe previ de l'Advocacia de la Generalitat i de la Intervenció Delegada,  
  
  
ORDENE  
  
Primer. Aprovació de les bases reguladores  
Aprovar les bases reguladores per a la concessió d'ajudes a actuacions previstes en els plans d'acció per al clima i l'energia sostenible (PACES), que s'inclouen en l'annex.  
  
Segon. Delegació de competències  
Es delega en la persona titular de la Direcció General del Canvi Climàtic la resolució de concessió de les ajudes que es convoquen d'acord amb aquestes bases reguladores, i la resolució dels recursos de reposició que s'interposen contra la resolució de concessió.  
  
Tercer. Notificació a la Comissió Europea  
Als efectes assenyalats en el Decret 128/2017 del Consell, de 29 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les que es regulen i convoquen per aquesta ordre no estan subjectes a la política de competència de la Unió Europea en matèria de subvencions públiques i, per tant, no requereixen notificació a la Comissió Europea, per no complir els requisits de l'article 107.1 del Tractat de funcionament de la Unió Europea.  
  
  
Quart. Derogació normativa  
Es deroga l'Ordre 6/2020, de 4 de març, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores per a la concessió d'ajudes a ajuntaments de la Comunitat Valenciana per a potenciar projectes de lluita contra el canvi climàtic.  
  
Cinqué. Eficàcia  
Aquesta ordre entra en vigor l'endemà de la publicació en el Diari Oficial de la Generalitat Valenciana.  
  
València, 18 d'octubre de 2022.- La consellera d'Agricultura, Desenvolupament Rural, Emergència Climàtica i Transició Ecològica: Mireia Mollà Herrera.  
  
  
  
ANNEX  
Bases Reguladores per a la concessió d'ajudes a ajuntaments per a l'execució d'actuacions previstes en els plans d'acció per al clima i l'energia sostenible (PACES).  
  
Primera. Objecte de l'ajuda  
1. L'objecte és subvencionar:  
a) l'elaboració, actualització, i informes de seguiment dels plans d'acció per al clima i l'energia sostenible (PACES) dels ajuntaments de la Comunitat Valenciana, la finalitat dels quals siga la mitigació del canvi climàtic mitjançant accions que contribuïsquen a la reducció de les emissions de CO i d'altres gasos d'efecte d'hivernacle, a l'augment de la resiliència als impactes del canvi climàtic i a l'alleujament de la pobresa energètica.  
b) l'execució de les actuacions incloses en els PACES dels ajuntaments de la Comunitat Valenciana, mitjançant obres, instal·lacions i adquisició d'equips, que contribuïsquen a la reducció de les emissions GEI o a la seua absorció i compensació, així com l'adaptació a l'efecte del canvi climàtic.  
2. La concessió de les subvencions es realitzarà mitjançant el procediment de concurrència competitiva a què es refereix l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 22 de la Llei 38/2003, de 17 de novembre, general de subvencions.  
3. D'acord amb el que s'estableix en l'article 166 c) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, les condicions per a la concessió de la subvenció es determinaran en les convocatòries corresponents, d'acord amb el que es disposa en aquestes bases, i tindran com a objecte les actuacions indicades en l'apartat 1 d'aquest article, conjuntament o individualment.  
  
Segona. Entitats beneficiàries i requisits  
1. Seran beneficiaris d'aquestes ajudes els ajuntaments de la Comunitat Valenciana.  
2. Per a accedir a la condició d'entitats beneficiàries, els municipis sol·licitants hauran de complir els requisits següents:  
a) Estar adherits al Pacte europeu de les alcaldies per al clima i l'energia i tindre aprovat, per l'òrgan competent de l'ajuntament, un pla d'acció per al clima i l'energia sostenible (PACES), que haurà d'estar en el perfil del signatari del lloc web del Pacte de les alcaldies. Els municipis que no tingueren aprovat un PACES i sol·liciten l'ajuda per a l'elaboració d'aquest, hauran de tindre aprovat, per l'òrgan competent, l'acord d'inici del procés corresponent.  
b) Tindre aprovat i en vigor un pla d'igualtat, de conformitat amb el que s'estableix en la disposició addicional setena del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic.  
c) Trobar-se al corrent en el compliment de les obligacions tributàries i amb la Seguretat Social, així com en el pagament d'obligacions per reintegrament de subvencions públiques.  
d) No podran obtindre la condició d'entitat beneficiària de les ajudes regulades en aquesta Ordre, aquelles en les quals concórrega alguna de les circumstàncies recollides en l'article 13.2 i 13.3 de la Llei 38/2003, de 17 de novembre, general de subvencions.  
e) Disposar de capacitat econòmica, financera i operativa suficient per a garantir l'execució de l'operació proposada.  
f) Estar al corrent en el compliment de l'obligació de rendició dels seus comptes anuals davant la Sindicatura de Comptes. Aquest requisit es considerarà complit si l'entitat local figura en el certificat que publica mensualment en la seua pàgina web la Sindicatura de Comptes.  
  
Tercera. Obligacions de les entitats beneficiàries  
Sense perjudici de les obligacions recollides, amb caràcter general, en l'article 14 de la Llei 38/2003, de 17 de novembre, general de subvencions, les entitats beneficiàries queden subjectes a les obligacions de caràcter general següents:  
a) Complir la finalitat i realitzar l'actuació seleccionada en els termes i les condicions establits en la resolució de concessió.  
b) Justificar, dins del termini i en la forma escaient, davant l'òrgan concedent el compliment dels requisits i de les condicions, així com l'aplicació efectiva dels fons a la finalitat per a la qual van ser aprovats.  
c) Sotmetre's a les actuacions de comprovació, que ha d'efectuar l'òrgan concedent, així com qualssevol altres de comprovació i control financer que puguen realitzar els òrgans de control competents, i aportar tota la informació que li siga requerida en l'exercici de les actuacions anteriors.  
d) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Conservar els documents justificatius de l'aplicació dels fons rebuts, inclosos els documents electrònics, durant un termini de tres anys.  
f) En qualsevol acció de promoció i divulgació relacionada amb l'objecte d'aquestes ajudes s'ha de fer constar expressament el cofinançament de la Generalitat Valenciana.  
  
Quarta. Despeses subvencionables  
1. Seran subvencionables:  
- Despeses per a l'elaboració o actualització dels plans d'acció per al clima i l'energia sostenible (PACES), i dels informes i projectes de les actuacions objecte de subvenció.  
- Despeses d'execució dels projectes objecte de subvenció, incloent-hi obres, adquisició i col·locació d'equipament, abalisament, senyalització, jardineria i tancament.  
- Despeses de publicitat i divulgació, incloent-hi materials gràfics tant en format físic com digital.  
A aquest efecte, es considerarà que la despesa s'ha realitzat quan s'haja dut a terme l'activitat subvencionada que origina la despesa i quan aquesta haja sigut efectivament pagada dins del termini d'execució establit.  
2. No seran subvencionables:  
- Despeses de protecció, conservació, tala, trasplantament i poda de l'arbratge urbà ni despeses de neteja i reposició d'arbratge afectat per esdeveniments meteorològics.  
- Despeses de lloguer d'espais, costos i despeses corrents i del personal de l'entitat adjudicatària, les despeses financeres, els tributs, a excepció de l'impost sobre el valor afegit que no siga susceptible de recuperació o compensació, l'adquisició de béns o realització de despeses que no siguen estrictament necessàries per al desenvolupament del projecte subvencionat, així com aquelles que puguen ser afectades a un ús particular de l'entitat beneficiària diferent de la finalitat de la subvenció.  
3. L'execució de l'actuació subvencionable podrà haver-se iniciat i conclòs, pel beneficiari, amb una antelació de 24 mesos a la data de la convocatòria.  
  
Cinquena. Subcontractació  
1. S'autoritza expressament la subcontractació fins al 100 per cent de l'activitat subvencionada en els termes i límits establits en l'article 29 de la Llei 38/2003, de 17 de novembre, general de subvencions, i en l'article 68 del Reglament de desplegament d'aquesta llei, aprovat pel Reial decret 887/2006, de 21 de juliol.  
2. L'entitat beneficiària no podrà concertar l'execució total o parcial de les activitats subvencionades en els supòsits establits en l'article 29.7 de la Llei 38/2003, de 17 de novembre, general de subvencions, així com en el reglament de desenvolupament de la citada llei.  
  
Sisena. Import subvencionable i finançament  
1. L'import màxim de la subvenció podrà cobrir fins al 80 % de les despeses subvencionables assumides per l'entitat beneficiària i, en tot cas, no podrà ser superior als 300.000,00 ?.  
2. Les ajudes previstes en aquestes bases reguladores es concediran a càrrec dels pressupostos de la Generalitat Valenciana. Les convocatòries fixaran la quantia total màxima destinada a les subvencions convocades, els crèdits pressupostaris als quals s'imputen i, si escau, l'import pluriennal.  
3. La concessió de les ajudes estarà condicionada a la disponibilitat pressupostària i, en tot cas, fins a esgotar-se el crèdit destinat a la convocatòria.  
4. L'import de la despesa autoritzada podrà ser incrementat, amb caràcter previ a la resolució de les sol·licituds presentades, per l'òrgan que tinga atribuïda la competència per raó de la quantia de la modificació, sense que això done lloc a una nova convocatòria. L'efectivitat de la quantia addicional queda condicionada en la declaració de disponibilitat del crèdit en un moment anterior a la resolució de la concessió de les subvencions. Tot això es portarà a efecte de conformitat amb el que s'estableix en l'article 58 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, i en el Decret 77/2019, de 7 de juny, del Consell, de regulació del procediment de gestió de la Generalitat.  
  
  
Setena. Presentació de sol·licituds i documentació  
1. Les sol·licituds d'ajuda s'hauran de presentar en el termini que s'establisca en la convocatòria corresponent, comptador des de l'endemà de la publicació de la convocatòria en el DOGV i es dirigiran a la persona titular de la direcció general competent en la matèria de canvi climàtic.  
2. De conformitat amb l'article 14 de la Llei 39/2015, d'1 d'octubre, del procediment administratiu comú de les administracions públiques, la presentació de les sol·licituds i la documentació complementària es realitzarà exclusivament de manera telemàtica, a través del formulari inclòs en la seu electrònica de la Generalitat Valenciana. Els documents originals hauran de ser digitalitzats i presentats juntament amb la sol·licitud com a arxius annexos a aquesta.  
3. Les sol·licituds d'ajuda s'acompanyaran de la documentació que es determine en la convocatòria corresponent.  
4. Només es podrà realitzar una sol·licitud per cadascuna de les opcions a què es refereix la base primera, per convocatòria. En cas de presentar-ne més d'una, només es tindrà en compte la presentada en últim lloc.  
  
Huitena. Instrucció  
1. La instrucció del procediment correspondrà al servei competent en matèria de canvi climàtic, adscrit a la Subdirecció General del Canvi Climàtic, que analitzarà les sol·licituds i la documentació presentada, i avaluarà, en cada cas, la concurrència dels requisits exigits.  
  
2. Si la sol·licitud presentada no complira els requisits exigits o no s'acompanyara dels documents preceptius, l'òrgan instructor requerirà a l'interessat perquè, en el termini de deu dies, esmene la falta o aporte els documents preceptius amb la indicació que si no ho fera així e consideraria que decau en la seua petició, amb la resolució d'arxiu prèvia, que haurà de ser dictada en els termes establits en l'article 21 de la Llei 39/2015, d'1 d'octubre, del procediment administratiu comú de les administracions públiques.  
3. L'òrgan instructor realitzarà d'ofici totes les actuacions que considere necessàries per a la determinació, el coneixement i la comprovació de les dades aportades per l'entitat sol·licitant, en la valoració del compliment dels requisits exigits en l'obtenció de la condició d'entitat beneficiària, en virtut dels quals ha de pronunciar-se la resolució i emetrà un informe sobre els projectes que elevarà a la comissió de valoració.  
  
  
Novena. Valoració  
1. Les sol·licituds seran valorades per una comissió de valoració, composta per la persona titular de la Subdirecció General del Canvi Climàtic, que exercirà la presidència, i dues persones tècniques de la direcció general amb competències en canvi climàtic, de les quals una exercirà la secretaria, i es procurarà que la composició siga equilibrada entre persones de tots dos gèneres.  
2. Una vegada conclòs el procés d'avaluació, la comissió de valoració emetrà una proposta de concessió en la qual es concrete el resultat de l'avaluació efectuada. La proposta contindrà la llista de sol·licituds a les quals es proposa concedir la subvenció, ordenada per la puntuació obtinguda de major a menor, fins a esgotar l'import global màxim de cada convocatòria. S'indicarà la despesa elegible, la quantia de l'ajuda concedida i la motivació, en el seu cas, de les despeses no acceptades. Així mateix, inclourà la llista de les sol·licituds que formen part de la llista de reserva, prioritzada degudament en funció de la puntuació obtinguda, que estarà formada per aquelles sol·licituds que no puguen ser concedides per insuficiència de la consignació pressupostària. També figurarà la llista de sol·licituds que es proposa denegar, motivada degudament.  
  
Desena. Criteris de Valoració  
1. Les sol·licituds es puntuaran segons els criteris de valoració, fins a un màxim de 100 punts. No es consideraran com a subvencionables les sol·licituds que hagen obtingut menys de 40 punts.  
2. Amb la limitació de puntuació màxima abans indicada, els criteris de valoració seran els següents:  
A) Elaboració o actualització dels plans d'acció per al clima i l'energia sostenible (PACES), i informes de seguiment:  
a1) Elaboració de PACES  
Per població del municipi:  
- menys de 50.000 habitants, 60 punts.  
- de 50.000 fins a 100.000 habitants, 50 punts  
- més de 100.000 habitants, 30 punts  
Compromís de reducció de la petjada de carboni:  
- Almenys el 40 % de reducció 20 punts  
- > 40 % i 50 % de reducció 30 punts  
- > 50 % de reducció 40 punts  
  
a2) Actualització de PACES ja aprovats, i informes de seguiment:  
  
Major antiguitat del pla d'acció:  
- anterior a 2016 40 punts  
- entre 2016 i 2021 30 punts  
Major grau d'execució de les accions incloses en el PACES:  
- 70 % executat 30 punts  
- 40 % i < 70 % executat 20 punts  
- < 40 % executat 10 punts  
Compromís de reducció de la petjada de carboni:  
- almenys el 40 % de reducció 10 punts  
- > 40 % i 50 % de reducció 20 punts  
- > 50 % de reducció 30 punts  
B) Execució dels projectes i actuacions incloses en els PACES:  
  
- viabilitat tècnica del projecte i l'adequació d'aquest a les intervencions del PACES: 60 punts.  
Es valorarà que la documentació incloga una memòria o, en el seu cas, un projecte que descriga la inversió per executar i la finalitat d'aquesta, així com un calendari previst de l'execució realitzable (inclosa la redacció de projecte i la licitació) i adaptat als temps que marque la convocatòria juntament amb un pressupost del cost total amb desglossament de partides i conceptes de despeses.  
- eficàcia de l'actuació en la lluita contra el canvi climàtic mitjançant la quantificació de la reducció de la petjada de carboni o, en el seu cas, de la reducció de les amenaces climàtiques: 20 punts.  
- cofinançament del cost del projecte per damunt del mínim establit: fins a 10 punts en funció de la quantitat que supera el mínim finançable.  
  
- en actuacions de mitigació aquelles que contribuïsquen en 2 o més mesures de les indicades en PACES i en actuacions d'adaptació d'augment dels repositoris de carboni: 10 punts.  
3. En cas d'igualtat en la puntuació obtinguda entre dues o més sol·licituds, aquestes s'ordenaran per ordre de data de presentació de la sol·licitud.  
  
Onzena. Resolució  
1. L'òrgan instructor, a la vista de l'expedient i de l'informe de l'òrgan col·legiat, elevarà la proposta de resolució, que haurà d'expressar la relació de sol·licitants per als quals es proposa la concessió de la subvenció i la quantia d'aquesta, i especificar-ne l'avaluació i els criteris de valoració seguits per a efectuar-la.  
2. Solament en cas que figuren en el procediment altres fets o altres al·legacions i proves diferents de les adduïdes pels interessats es formularà una proposta de resolució provisional, motivada degudament, que haurà de notificar-se als interessats en la forma que establisca la convocatòria, i es concedirà un termini de 10 dies per a presentar al·legacions.  
  
3. La concessió de la subvenció s'efectuarà per resolució de la persona titular de la direcció general amb competències en matèria de canvi climàtic, per delegació de la persona titular de la Conselleria d'Agricultura, Desenvolupament Rural, Emergència Climàtica i Transició Ecològica, i es publicarà en el Diari Oficial de la Generalitat Valenciana.  
  
4. El termini màxim de resolució i notificació serà de sis mesos des de la publicació de la convocatòria, una vegada vençut el termini sense haver-se notificat una resolució expressa, el sol·licitant podrà considerar desestimada la sol·licitud. Totes les notificacions s'efectuaran per mitjans electrònics d'acord amb el que s'estableix en l'article 40 de la Llei 39/2015, d'1 d'octubre, del procediment administratiu comú de les administracions públiques.  
5. La resolució de concessió esgota la via administrativa i s'hi pot interposar en contra un recurs potestatiu de reposició en el termini d'un mes comptador des de l'endemà de la notificació o bé, directament, un recurs contenciós administratiu en el termini de dos mesos comptadors des de l'endemà de la notificació, de conformitat amb la Llei 29/1998, de 13 de juliol, reguladora de la jurisdicció contenciosa administrativa.  
  
  
Dotzena. Compatibilitat de les ajudes  
La subvenció serà compatible amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sempre que l'import d'aquesta, aïlladament considerat o en concurrència amb altres subvencions, ajudes, ingressos o recursos, no supere el cost de l'actuació subvencionada.  
  
Tretzena. Termini d'execució de les actuacions  
Les actuacions podran executar-se en el termini que s'establisca en la convocatòria, que en tot cas no podrà ser superior a 24 mesos des de la data de resolució de concessió de l'ajuda, per les activitats i conceptes subvencionables d'aquesta ordre. De manera extraordinària i justificada l'execució podrà ampliar-se fins a tres mesos amb la sol·licitud prèvia a l'òrgan competent.  
  
Catorzena. Justificació i control de les actuacions  
1. Les entitats beneficiàries de l'ajuda per les activitats i conceptes subvencionables d'aquesta ordre hauran de justificar l'execució d'aquestes mitjançant la presentació a la direcció general amb competències en canvi climàtic, de manera telemàtica d'acord amb el model establit en la seu electrònica de la Generalitat Valenciana, de la documentació següent:  
a) Una memòria de la inversió executada, justificativa del compliment de les condicions imposades en la concessió de la subvenció, amb la indicació de les activitats realitzades i dels resultats obtinguts.  
  
b) Una memòria econòmica justificativa del cost del projecte executat, amb una relació de les factures i certificacions, per concepte de despesa, amb la identificació de la persona creditora, del document, l'import, la data d'emissió i la data de pagament. Les despeses efectuades pels ajuntaments beneficiaris es justificaran mitjançant factures i documents de pagament, o documents de valor probatori equivalent, d'acord amb la normativa aplicable.  
c) Una certificació per part de la persona funcionària de l'Administració local amb habilitació de caràcter nacional en què indique que les despeses especificades en la memòria econòmica responen de manera indubtable a la naturalesa de l'activitat subvencionada, resulten estrictament necessàries i han sigut efectivament efectuades i pagades. En el seu cas, s'indicarà igualment que s'ha complit la normativa de contractes del sector públic en vigor.  
d) Certificació per part de persona funcionària de l'Administració local amb habilitació de caràcter nacional en què indique que la inversió no ha sigut finançada de manera irregular per fonts nacionals o comunitàries diferents.  
e) Compromís, adoptat per l'òrgan competent de l'entitat local, que durant els 5 anys següents a la data de pagament final es mantindrà l'adhesió al Pacte d'alcaldies pel clima i l'energia o i, en el seu cas, la inscripció en el Registre de petjada de carboni, i no es realitzarà cap modificació que afecte els resultats de les actuacions per a la reducció d'emissions, absorció o compensació de CO o la naturalesa o les condicions de les actuacions subvencionades, llevat que la modificació comporte una millora en la mitigació d'emissions, absorció o compensació de CO o adaptació al canvi climàtic del municipi.  
  
f) Certificació per part de la persona funcionària de l'Administració local amb habilitació de caràcter nacional, acreditativa que l'entitat es troba al corrent en el compliment de les obligacions per reintegrament de subvencions que, si escau, se li hagueren exigit, de conformitat amb el que determina l'article 34.5 de la Llei 38/2003, de 17 de novembre, general de subvencions.  
2. En obres que exigisquen un projecte tècnic, informe de l'oficina de supervisió de projectes o de tècnics de l'Administració designats per aquesta, segons el que s'estableix en l'article 164, apartat h, de la Llei 1/2015, de 6 de febrer, d'hisenda pública, del sector públic instrumental i de subvencions. Quan es tracte de projectes tècnics inclosos en l'article 2 del Reial decret 1000/2010, de 5 d'agost, sobre visat col·legial obligatori, no caldrà l'informe de l'oficina de supervisió de projectes o de tècnics de l'Administració designats per aquesta, si es presenta el visat col·legial del projecte.  
3. En qualsevol moment, els serveis tècnics de la direcció general amb competències en canvi climàtic podran realitzar les inspeccions tècniques oportunes i requerir la documentació que permeta comprovar el compliment de les condicions exigides en la concessió de la subvenció.  
4. A més del sotmetiment a qualsevol actuació de comprovació i control financer que corresponga a la Intervenció General, l'òrgan concedent de les ajudes comprovarà el compliment de les condicions de concessió de la subvenció en els termes establits en el pla de control aprovat amb caràcter previ a l'execució i en aquest haurà de constar, com a mínim, la informació següent:  
a) Tipus de control per efectuar sobre la línia: administratius a posteriori  
b) Criteris de selecció de la mostra: aleatoris.  
c) Percentatge mínim d'ajudes que s'han de controlar: 40 %.  
  
Quinzena. Pagament  
1. Per a presentar la sol·licitud de pagament de la subvenció i la documentació corresponent, enumerada en la base catorzena, s'haurà d'utilitzar el model i els formularis adjunts habilitats en la seu electrònica de la Generalitat.  
2. El pagament de les subvencions concedides es realitzarà:  
a) Una primera bestreta de pagament de fins al 30 % de l'import subvencionat, una vegada resolta l'ajuda. No s'exigirà garantia prèvia, però prèviament al pagament haurà de constar l'acceptació expressa de la subvenció pel beneficiari.  
b) La resta de l'import subvencionat, s'abonarà mitjançant abonaments a compte després de la presentació de la documentació justificativa. Els pagaments s'efectuaran si, a més, s'ha justificat l'import corresponent a la primera bestreta de pagament.  
3. A la vista de la documentació presentada en l'informe justificatiu final, l'òrgan instructor certificarà la part de l'actuació realment duta a terme, i especificarà l'import de la subvenció abonable d'acord amb el percentatge d'ajuda atorgat.  
4. No podrà realitzar-se el pagament de les ajudes mentre que el beneficiari no es trobe al corrent en el compliment de les obligacions tributàries amb l'Administració o mantinga deutes per resolució de procedència de reintegrament o no estiga al corrent en el compliment de les obligacions tributàries i amb la Seguretat Social i en el compliment de l'obligació de rendició dels comptes anuals davant la Sindicatura de Comptes.  
  
Setzena. Modificació de la resolució  
1. Les condicions inicials de la resolució de selecció podran ser parcialment modificades sempre que els canvis no afecten els objectius perseguits amb l'ajuda, els aspectes fonamentals de les actuacions proposades, la valoració per la qual han sigut seleccionats i no suposen un increment de l'ajuda inicialment assignada.  
2. La modificació haurà de ser sol·licitada per l'entitat local beneficiària abans de tres mesos de la finalització del termini per a la realització de l'actuació objecte de l'ajuda, i la resoldrà l'òrgan concedent, en el termini màxim d'un mes des de la data de presentació de la sol·licitud de modificació. Una vegada transcorregut el termini sense haver-se notificat una resolució expressa, es podrà considerar desestimada la modificació sol·licitada.  
3. L'alteració de les condicions tingudes en compte per a la concessió de l'ajuda, així com l'obtenció concurrent d'ajudes atorgades per a la mateixa finalitat i objecte per altres administracions o ens públics o privats, nacionals o internacionals, podrà donar lloc a la modificació de la resolució de concessió de les ajudes regulades per aquesta ordre.  
  
  
Dessetena. Reintegrament o pèrdua del dret al cobrament de la subvenció  
1. En els supòsits recollits en l'article 37 de la Llei 38/2003, de 17 de novembre, general de subvencions, l'incompliment de les obligacions podrà donar lloc, amb el tràmit d'audiència previ, al reintegrament o la pèrdua de dret al cobrament, total o parcial, de l'ajuda concedida, sense perjudici d'altres responsabilitats en les quals poguera incórrer-se, d'acord amb el procediment legalment establit.  
2. El reintegrament total de les quantitats percebudes o pèrdua del dret al cobrament total de l'ajuda concedida es produirà a conseqüència dels incompliments següents:  
a) Falsejament de les condicions o requisits exigits o ocultació d'aquells que n'hagueren sigut causa de la denegació.  
b) Incompliment total de l'objecte que justifica la concessió de la subvenció.  
c) Negativa, resistència o obstrucció a les actuacions de control i comprovació financer de l'Administració.  
3. Els altres incompliments d'obligacions recollides en aquesta ordre podran donar lloc a reintegraments parcials o declaracions de pèrdua del dret al cobrament parcials, respectant el principi de proporcionalitat d'acord amb la naturalesa, les causes de l'incompliment i la incidència en l'objecte de la subvenció, així com a la intencionalitat, reiteració i reincidència. I, en tot cas, la valoració desfavorable o, fruit d'inspeccions o controls, la detecció provada d'incompliments en l'execució de les activitats regulades per aquesta ordre comportarà la reducció de l'ajuda, d'acord amb el que s'estableix en la Llei 38/2003, de 17 de novembre, general de subvencions.  
4. Les entitats beneficiàries de les ajudes queden sotmeses al règim d'infraccions i sancions establides en el títol IV de la Llei 38/2003, de 17 de novembre, general de subvencions.  
  
Divuitena. Protecció de dades de caràcter personal.  
1. La gestió de les ajudes previstes en les presents bases comporta el tractament de dades de caràcter personal, havent de complir-se amb les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i en la Llei orgànica 3/2018, de 5 de desembre, de Protecció de dades personals i garantia dels drets digitals.  
  
2. En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
  
Dinovena. Transparència, subministrament d'informació i dades obertes.  
Sense perjudici de les obligacions de transparència que tenen com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les següents obligacions:  
  
a) Donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
b) Subministrar a l'entitat concedent, previ requeriment, tota la informació que siga necessària per al compliment per aquesta de les obligacions previstes en la Llei 1/2022, de 13 d'abril, en el termini de 15 dies hàbils des del requeriment.  
c) La disposició dels nous conjunts de dades que es generen per la formalització i el desenvolupament de les subvencions atorgades per l'administració de la Generalitat, sempre que siga possible, com a conjunt de dades obertes.